NaiveNeuron/SloPal huggingface dataset:
Faič, Vladimír, poslanec NR SR (2023-06-21):
Ďakujem za slovo. Nebudem vo svojej faktickej poznámke sa snažiť presviedčať pána Viskupiča, že nemá správne názory, pretože to by som si nikdy nedovolil. Zo svojho pohľadu asi je presvedčený o tom, že má pravdu on. K tomu listu, ktorý ste čítali, pán poslanec, no asi by bolo treba povedať, že počas celých troch rokov a celého legislatívneho procesu a to, čo sa tu dialo v tomto parlamente, by pravdepodobne ten list bol sedel. Teraz pár mesiacov pred koncom volebného obdobia a ešte to postaviť tak, že to je ako keby na tieto tri naše návrhy zákonov, to, to nesedí. K tomu, aby sa tak nedialo, aby ten legislatívny proces bol iný, ako bol počas troch rokov, ste možno mohli, mohli oveľa silnejšie búchať do stola, aby to tak nebolo. No treba povedať aj toľko, že vývoj cien a ich nekontrolované, neodôvodnené zvyšovanie má priamy vplyv na životnú úroveň občanov, priamy vplyv na rast chudoby a prehlbovania nerovností. Ak je toto tak a ak fungujú alebo sú ustanovené orgány štátnej správy a jednotlivé ministerstvá, tak my z nášho pohľadu sociálnej demokracie hľadáme nástroje, ktoré by boli nielen regulačné, ale aj kontrolné vo vzťahu k cenovému vývoju a aby kompetencie jednotlivých ministerstiev, jednotlivých orgánov mali naozaj zákonnú oporu a mali aj nástroje k tomu, aby tento stav zmenili. A to, že v Slovenskej republike prebiehajú tie, tie súboje a spory o úlohu hospodárstva a o samoregulačných mechanizmoch, asi netreba hovoriť. Ďakujem.
Poliačik, Martin, poslanec NR SR (2019-02-06):
No, pán Farkašovský, solitér je cudzie slovo, používajme nejakú slovenskú peknú verziu, napríklad samotár. Vaša vlastná karta, prvá vec. Druhá vec, ten solitér je zástupcom strany, ktorá dnes podpísala koaličnú zmluvu, kde z prieskumu vychádza, že táto koalícia má v prieskumoch vyššie preferencie ako SNS. Toľko k solitérstvu, to je druhá vec. Tretia vec, ja veľmi rád používam na tréningoch vaše vystúpenia ako rovno celú paletu logických chýb. Zrovna tá, ktorú ste spravili teraz, je útok na osobu, ktorá, neviem, kam má smerovať, ale každopádne nič, nijakým spôsobom to neobhajuje to, čo tu robíte. A priniesli ste zákon, ktorý je zle napísaný, do ktorého je vpašovaný podvod na ľuďoch bez toho, aby si ho mal niekto všimnúť. A keby ho Ondro Dostál nebol spomenul, tak prejde bez toho, aby si to niekto všimol. Vydierate ľudí, ktorí nasadzujú svoju energiu, svoj talent za tento štát kvôli svojim vlastným ideologickým záujmom, že im nedáte peniaze. A nazývate to budovaním národnej hrdosti. A keď sa toto stane, tak nech som čivava, alebo buldog, alebo doberman, budem štekať, pán Farkašovský, lebo robíte tomuto štátu hanbu. A kým v tom budete pokračovať, tak prosím, počítajte s mojím štekaním. Pekný deň.
Chren, Martin, poslanec NR SR (2015-07-01):
Ďakujem veľmi pekne. Veľmi rád by som sa poďakoval za všetky slová podpory, ktoré zazneli vo faktických poznámkach. K tomu, čo zaznelo od pána kolegu Kolesíka a pani kolegyne Košútovej. Áno, ja si uvedomujem, že sú časti, ktoré v tomto zákone treba ešte dopracovať, napríklad tie časti týkajúce sa daní. Sú to veci, ktoré sa veľmi ťažko spracúvajú a vypracúvajú bez spolupráce s ministrom financií a bez spolupráce s tými, ktorí majú v danom momente tú vládnu moc. A oceňujem aj tie povzbudivé slová, ktoré zazneli o dôležitosti takéhoto návrhu od oboch kolegov, a beriem to naozaj ako podanú ruku na spoluprácu. Sám som rokoval s viacerými poslancami aj zo strany SMER a viem, že podporujú tento návrh. A urobím všetko pre to, pretože naozaj tu nie je miesto na politikárčenie, tu ide o to, aby takýto dobrý návrh vecne prešiel, aby sme nemuseli tých 50-tisíc ton potravín, ktoré môžu nasýtiť hladných, vyhadzovať do odpadu každý rok. A preto som pripravený na akúkoľvek formu spolupráce a pomoci a dopracovania toho, čo chýba v tomto návrhu, ktorý reprezentuje to, čo sa dá navrhnúť s opozíciou. Odmietnuť musím tak trošku, ale tiež ďakujem za podporné slová od pána Radošovského, vie, o čom hovorí, vyzná sa v tom, len tú zmienku o hygiene. Keď jednoducho vo Francúzsku na zodpovednosti predajcu je povinnosť takéto potraviny venovať na charitu, tak nie je dôvod strašiť nejakou hygienou na Slovensku, zvlášť keď náš návrh ráta stále s tou zodpovednosťou predajcu. Čiže to, čo treba naozaj dopracovať, sú tie daňové veci, nejaké legislatívnotechnické veci ohľadom znenia iných paragrafov zákona o potravinách. Dá sa to urobiť aj v druhom čítaní, nie je to vôbec vážny problém, ale budeme hľadať určite všetky možnosti spolupráce. Ďakujem.
Pčolinský, Peter, podpredseda NR SR (2023-05-25):
Ďakujem pekne. Prerušujem rokovanie o tomto bode. Budeme pokračovať prvým čítaním návrhu poslankyne Hatrákovej na vydanie zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkov, stavovských organizáciách v zdravotníctve a o zmene a doplnení niektorých zákonov v znení neskorších predpisov. Návrh zákona má tlač 1629, návrh na jeho pridelenie na prerokovanie výborom je v rozhodnutí č. 1692. Dávam slovo poslankyni Hatrákovej, aby návrh zákona uviedla. (Rokovanie o návrhu poslankyne Národnej rady Slovenskej republiky Kataríny Hatrákovej na vydanie zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov , tlač 1629.)
V. Veteška, podpredseda NR SR: (2006-01-31):
(Hlasovanie.) Prítomných 136, za 75, proti 9, zdržalo sa 52. Konštatujem, že Národná rada sa uzniesla, aby tento návrh zákona bol prerokovaný v druhom čítaní. Prosím ďalší návrh, pán poslanec. P. Kuljaček, poslanec: Súčasne odporúčam v zmysle § 74 ods. 1 zákona Národnej rady o rokovacom poriadku a v súlade s rozhodnutím predsedu Národnej rady Slovenskej republiky č. 1451 z 11. januára 2006 prideliť v druhom čítaní na prerokovanie tento návrh okrem Výboru Národnej rady pre financie, rozpočet a menu aj ústavnoprávnemu výboru, Výboru Národnej rady Slovenskej republiky pre hospodárstvo, privatizáciu a podnikanie a Výboru Národnej rady Slovenskej republiky pre pôdohospodárstvo. Za gestorský výbor navrhujem Výbor Národnej rady Slovenskej republiky pre financie, rozpočet a menu. Zároveň odporúčam, aby uvedený návrh prerokovali výbory do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky.
Figeľ, Ján, podpredseda NR SR (2015-06-24):
Ďakujem pekne. Na vystúpenie pána poslanca Lipšica sú dve faktické. Nech sa páči, Martin Fronc.
Hrnčiar, Andrej, podpredseda NR SR (2016-09-07):
Ďakujem. Nech sa páči, pán poslanec Rajtár.
Šeliga, Juraj, podpredseda NR SR (2020-07-10):
Pán poslanec Pročko, ako ďalší v rozprave, nech sa páči.
P. Hrušovský, predseda NR SR: (2003-09-23):
(Hlasovanie.) 138 prítomných, 135 za, 3 sa zdržali. Návrh uznesenia sme schválili. Ďakujem, pani poslankyňa. Teraz prosím pána poslanca Madeja, aby ako člen ústavnoprávneho výboru a poverený člen výboru predniesol návrh hlasovania k prerokúvanému vládnemu návrhu ústavného zákona o ochrane verejného záujmu pri výkone funkcií verejných funkcionárov , ktorý prerokúvame ako tlač 262 v prvom čítaní. Nech sa páči, pán poslanec Madej.
E. Angyalová, poslankyňa: (2006-08-03):
A už len jednu vec. Tá rajonizácia so slobodnou voľbou kombinovaná, lebo ja vlastný zážitok. Moja známa išla čo najbližšie do polikliniky, lebo si povedala, že tam by chcela mať lekárku, lebo tak je to najbližšie a príjemné. A tá jej povedala, že ju nevezme. Viete, prečo ju nevezme? Lebo si ju tak obhliadla a usúdila, že asi nie je „zrovna“ veľmi bohatá, povedala, že má plný stav. Ona má skôr takto, ako ma počujete, skôr bohatších pacientov. Toto by nebolo možné, keby bolo také riešenie, ako je v Programovom vyhlásení vlády. (Potlesk.)
Jurinová, Erika, podpredsedníčka NR SR (2015-09-29):
Dávam slovo pánovi poslancovi Danielovi Lipšicovi.
Grausová, Natália, poslankyňa NR SR (2017-02-07):
O výsledku, zápisnica o výsledku tajného hlasovania o návrhu na voľbu členov Rady pre vysielanie a retransmisiu, ktoré sa konalo 7. februára 2017. Bola to opakovaná voľba. Na tajné hlasovanie o návrhu na opakovanú voľbu člena Rady pre vysielanie a retransmisiu bolo vydaných a poslanci si osobne prevzali 138 hlasovacích lístkov, teda na voľbe bolo prítomných 138 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na opakovanú voľbu člena Rady pre vysielanie a retransmisiu všetci poslanci odovzdali hlasovacie lístky. Zo 138 odovzdaných hlasovacích lístkov bolo 27 neplatných a 111 platných. Podľa platných hlasovacích lístkov overovatelia zistili, že – za pána Petra Alakšu hlasovalo 19, proti 53 a zdržalo sa 39 poslancov, – pán Štefan Fejko, za hlasovalo 13 poslancov, proti hlasovalo 51 a zdržalo sa 47. Keďže na voľbu členov Rady pre vysielanie a retransmisiu je potrebný súhlas nadpolovičnej väčšiny všetkých poslancov, overovatelia konštatujú, že v tajnom hlasovaní nebol za člena Rady pre vysielanie a retransmisiu zvolený ani jeden z menovaných kandidátov. Vykoná sa nová voľba.
P. Paška, predseda NR SR: (2010-02-04):
(Hlasovanie.) 137 prítomných, 64 za, 65 proti, 6 sa zdržalo, 2 nehlasovali. Nebudeme pokračovať v rokovaní o tomto návrhu zákona. Pani poslankyňa Tóthová uvedie teraz ako určená spravodajkyňa hlasovanie v prvom čítaní o návrhu pánov poslancov Vladimíra Palka a Pavla Minárika na vydanie zákona č. 350 o rokovacom poriadku Národnej rady Slovenskej republiky. Je to tlač 1361. (Hlasovanie o n ávrhu poslancov Národnej rady Slovenskej republiky Vladimíra Palka a Pavla Minárika na vydanie zákona, ktorým sa mení zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.)
Bugár, Béla, podpredseda NR SR (2011-07-11):
Na vystúpenie pani poslankyne s faktickými poznámkami jedna pani poslankyňa. Končím možnosť sa prihlásiť. Pani poslankyňa Rošková, máte slovo.
M. Číž, podpredseda NR SR: (2008-10-24):
Chcete zaujať, pani navrhovateľka, stanovisko? Máte slovo.
Kažimír, Peter, podpredseda vlády a minister financií SR (2013-09-04):
Ďakujem veľmi pekne. Stále o tom istom. Predkladaný materiál je v súlade s právnymi poriadkom Slovenskej republiky. Z hľadiska vecnej podstaty má materiál charakter prezidentskej zmluvy a na jeho vykonanie nie je potrebný osobitný zákon. Kľúčovým je naozaj aktualizovať zmluvu, ktorá pôvodne bola podpísaná v auguste roku 1994, odvtedy uplynulo veľa času a dnes sme sa s Poľskou republikou dohodli na aktuálnom znení hlavne v oblasti, v oblasti výmeny daňových informácií v súvislosti s bojom s daňovými únikmi. Toľko na úvod. Ďakujem.
Pamula, Peter, poslanec NR SR (2019-10-17):
Pán predsedajúci, dajte, prosím, hlasovať o návrhu zákona ako celku s odporúčaním gestorského výboru schváliť.
Bugár, Béla, podpredseda NR SR (2018-12-03):
Ďakujem pekne. Teraz dávam slovo spravodajcovi, ktorého určil navrhnutý gestorský výbor pre hospodárske záležitosti, pánovi poslancovi Pucimu, nech sa páči.
Bugár, Béla, podpredseda NR SR (2019-12-03):
Ďalej o slovo sa hlási pani navrhovateľka. Pani poslankyňa Smolíková, nech sa páči.
Kollár, Boris, predseda NR SR (2021-10-21):
Prosím, prezentujme sa a hlasujeme. (Hlasovanie.) Prítomných 136 poslancov, za 134, zdržali sa 2. Konštatujem, že sme tento návrh schválili. Ďalej bude, ďalej poprosím spravodajcu z výboru pre vzdelávanie, vedu, mládež a šport, poslanca Karola Kučeru, aby uviedol hlasovanie o bode 43 programu, je to prvé čítanie o návrhu skupiny poslancov na vydanie zákona, ktorým sa mení a dopĺňa zákon č. 596/2003 Z. z. o štátnej správe v školstve a školskej samospráve (tlač 720). Nech sa páči, pán poslanec, máte slovo. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov , tlač 720.)
Blanár, Juraj, podpredseda NR SR (2023-05-18):
Ďakujem, pani navrhovateľka. Teraz poprosím pána spravodajcu, ktorého navrhol gestorský výbor pre sociálne veci, samotného pána predsedu Vladimíra Ledeckého, aby predniesol spravodajskú informáciu k tomuto návrhu v prvom čítaní.
Pčolinský, Peter, podpredseda NR SR (2023-05-17):
Ďakujem pekne, pán spravodajca. Otváram rozpravu, do ktorej sa najprv prihlásila pani navrhovateľka Anna Zemanová, po nej písomne prihlásená je pani poslankyňa Jana Majorová Garstková a po nej vystúpi písomne prihlásený Jaroslav Karahuta. Nech sa páči, pani poslankyňa ako navrhovateľka, samozrejme, máte neobmedzený čas. Nech sa páči.
Hajšelová, Petra, poslankyňa NR SR (2021-09-22):
Spoločná správa neobsahuje žiadne pozmeňujúce návrhy, preto pristúpime k hlasovaniu o pozmeňujúcom návrhu poslanca Krošláka. Dajte, prosím, o ňom hlasovať.
Hrnčiar, Andrej, podpredseda NR SR (2017-04-06):
Ďalším vystupujúcim v rozprave je pán poslanec Poliačik.
Bugár, Béla, podpredseda NR SR (2016-06-15):
Nech sa páči, prezentujme sa a hlasujme o tomto bode. Hlasujeme o prerokovaní výborov ihneď. (Hlasovanie.) Prítomných 136 poslancov, za 102, proti 5, 28 sa zdržali hlasovania, 1 nehlasoval. Konštatujem, že sme návrh prijali. Ďakujem. Teraz budeme pokračovať hlasovaním v prvom čítaní o vládnom návrhu zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov (tlač 131). Dávam slovo spravodajcovi a predsedovi výboru pre vzdelanie, vedu, mládež a šport, poslancovi pánovi Petrákovi. Nech sa páči. (Hlasovanie o vládnom návrhu zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov , tlač 131.)
Kaník, Ľudovít, poslanec NR SR (2015-01-29):
No, celý čas pri tejto debate budeme čeliť tomu, tej snahe, že opakovaná lož sa nakoniec stane pravdou, pretože opakovane sa tu bude tvrdiť, že niečo nie je výhodné. Pravda je taká, a to je to, čo stále hovorím, ja hovorím, nasleduje tvrdenie fakt, tvrdenie číslo, tvrdenie podklad, kde sa to dá overiť. To nie sú nejaké vízie, ale reálne fakty. A reálny fakt je, že ako to bolo nastavené, tak to bolo výhodné pre všetkých, ktorí do toho vstúpili a ktorí si tam mohli šetriť. To, že prišli zmeny, ktoré znevýhodnili mnohých ľudí, ktoré im zobrali peniaze, ktoré ich ukrátili na ich dôchodkovom majetku, ktoré zmenili podmienky, to je reálny fakt. Tieto zmeny vykonávala Ficova vláda, prvá a druhá. To je jednoducho fakt. A na základe toho došlo k dnešnej situácii.
Grendel, Gábor, podpredseda NR SR (2022-12-21):
Kolegyne, kolegovia, chcem sa opýtať, či je všeobecný súhlas, aby sme poradie tlačí 1181 a 1182 prehodili, čiže teraz by sme pokračovali návrhom poslanca Vetráka na vydanie zákona, ktorým sa mení a dopĺňa zákon č. 530/2011 o spotrebnej dani z alkoholických nápojov v znení neskorších predpisov. Je všeobecný súhlas? (Súhlasná reakcia pléna.) Ďakujem pekne. Takže pristúpime k tomuto návrhu, ktorý má parlamentnú tlač 1182, informácia výborov má tlač 1182a. Dávam slovo pánovi poslancovi Milanovi Vetrákovi, aby návrh zákona odôvodnil. (Rokovanie o návrhu poslanca Národnej rady Slovenskej republiky Milana Vetráka na vydanie zákona, ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov , tlač 1182.)
Hrnčiar, Andrej, podpredseda NR SR (2016-09-07):
Ďakujem. Končím možnosť nahlásiť sa s faktickými poznámkami. Na vystúpenie pána poslanca, už som ukončil možnosť prihlásiť sa s faktickými, takže na vystúpenie pána poslanca päť faktických poznámok. Nech sa páči, pán poslanec Kollár.
Blaha, Ľuboš, podpredseda NR SR (2023-12-14):
Ďakujem pekne, pani ministerka. Ďalšiu otázku položil Jozef... pán poslanec Jozef Pročko na ministra spravodlivosti Slovenskej republiky Borisa Suska v tomto znení: „Pán minister, desaťtisíce strán spisov a roky práce v prípade vyšetrovania kauzy vrážd Jána Kuciaka a Martiny Kušnírovej sa vašimi zásahmi do legislatívy spomalí alebo zastaví. Ste ochotný ohroziť aj vyšetrovanie tejto kauzy traumatizujúcej spoločnosť ohroziť, len aby ste ochránili ľudí blízkych strane SMER?“ Nech sa páči, pán minister, máte slovo.
Bugár, Béla, podpredseda NR SR (2017-01-31):
Áno, ďakujem pekne. Otváram rozpravu a pýtam sa, či sa hlási niekto do rozpravy. Nie. Vyhlasujem rozpravu za skončenú. Nech sa páči.
Saloň, Marián, poslanec NR SR (2011-02-10):
Ďakujem pekne, pán predseda. Pán kolega Kvasnička, nejdem sa vracať k vášmu včerajšiemu vystúpeniu. K tomu dnešnému som si prečítal a vypočul váš pozmeňujúci návrh, ktorý vlastne vypúšťa všetko okrem psychotestov a, vrátim sa ešte k včerajšiemu vysoko odbornému, a fakt vysoko hodnotím to vystúpenie pána doktora Chabana, a k tomu pridám jednohlasné hlasovanie vo výbore zdravotníckom proti psychotestom, tak v podstate už fakt niet o čom rokovať ďalej. Ďakujem.
Blanár, Juraj, podpredseda NR SR (2021-02-05):
Pán poslanec Marian Kotleba, nech sa páči.
Hlina, Alojz, poslanec NR SR (2015-05-20):
Áno, pán predseda, kvôli legislatívnej a rokovacej a neviem akej čistote, prosím vás pekne, dávam procedurálny návrh, aby poslanec Martvoň jednoznačne, jednoznačne vyjadril svoje stanovisko k tomu, či sťahuje alebo nesťahuje svoj návrh. Ďakujem pekne.
V. Veteška, podpredseda NR SR: (2007-05-10):
Kto sa hlási ústne do rozpravy? Pán poslanec Novotný, pán poslanec Halecký sa hlási, ale mu nefunguje. Máte kartu? Všetko? Budeme do 12.00 hodiny rokovať v súlade s rokovacím poriadkom. Končím možnosť ďalších prihlášok do rozpravy. Ako  prvý vystúpi pán poslanec Novotný.
Danko, Andrej, podpredseda NR SR (2024-04-24):
Poslanec Vančo.
Žiga, Peter, podpredseda NR SR (2024-05-14):
Na vaše vystúpenie tri faktické poznámky. Ako prvý pán poslanec Michelko.
Baláž, Radovan, poslanec NR SR (2019-06-19):
Ďakujem pekne za slovo, pán predsedajúci. Pán kolega, trošku s takou menšou nadsázkou, ja viem a už mám o tom ďaleko inú predstavu, ako by sme mohli fungovať, ale viem, že máte v SaS mylnú predstavu, že jedine váš klub dokáže napísať zákon alebo pozmeňujúci návrh a my všetci ostatní len sa ticho prizeráme a od vás akože kopírujeme alebo odpisujeme. A nie je to tak. Škoda, že ste nepočúvali kolegu Bernaťáka, ktorý vám povedal, že tomuto problému sa už venujeme niekoľko dní a týždňov, pretože aj na nás sa obracajú podnikatelia, aj na nás majú otázky, a preto sme pristúpili k tomuto návrhu, pozmeňujúcemu, ako sme ho podali. To, že niekto dal prvý, nedal prvý, je to z toho dôvodu, pretože ja som pozmeňujúci návrh dával dneska ráno o 8,30 hod. na finančnom výbore. Keby sa opoziční poslanci zúčastňovali finančného výboru, tak možno ten pozmeňovák prejde tam. Ale, žiaľbohu, len kolega Rajtár bol z opozície prítomný a, žiaľbohu, nás prehlasovali. Preto som to dal ako pozmeňujúci návrh do pléna, aby sme si ujasnili, že kto bol prvý, kto nebol prvý.
Nicholsonová, Lucia, podpredsedníčka NR SR (2016-06-07):
Prepáčte mi, pán poslanec. Pán poslanec Muňko, môžem vás poprosiť? Ďakujem. Nech sa páči.
Laurenčík, Milan, podpredseda NR SR (2021-11-05):
Pani poslankyňa Anna Zemanová s faktickou poznámkou.
Dostál, Ondrej, poslanec NR SR (2018-02-13):
Nevykrikujte tu, máte sa možnosť prihlásiť s faktickou poznámkou. Dobre. Tak teraz tu, kvôli čomu som sa prihlásil. Začnem citátom: „Spoločnosť má k dispozícii obmedzené zdroje aj na financovanie solidarity. Ak by sa odškodnili títo klienti, bude menej peňazí na chorých, chudobných, študentov.“ Musím povedať, že s týmto citátom sa stotožňujem. A veľmi často sa dnes hovorí o tom, že delenie na pravicu a ľavicu je už prekonané. To je niečo, čo kedysi fungovalo a dnes to už nefunguje. Myslím si, že to tak nie je, myslím si, že delenie na pravicu a ľavicu ešte stále má zmysel a tento návrh zákona, o ktorom teraz rokujeme, je práve pekným príkladom, že tomu tak je. Nemá to byť vulgárny spor medzi pravicou a ľavicou, kde ľavica tvrdí, že pravica nemá žiadne sociálne cítenie, nechce robiť žiadnu sociálnu politiku, chce, aby ľudia zomierali na uliciach, a naopak, niektorí pravičiari si o akomkoľvek ľavicovom návrhu myslia, že je to komunizmus. Ja si myslím, že je to úplne legitímny spor, nazeranie na to, ako sa má robiť politika. Čo má robiť štát, za čo má zodpovedať jednotlivec a kde má tú zodpovednosť preberať štát. A aj ako pravičiar som presvedčený, že má byť nejaká sociálna politika štátu, že sú situácie, keď štát má vstúpiť do ekonomiky, do sociálnej politiky, má niekomu poskytnúť pomoc, ale myslím si, že situácia, o ktorej teraz rokujeme, teda odškodnenie klientov nebankových inštitúcií, nie je tou situáciou. To, že boli vysielané reklamy na nebankové inštitúcie vo verejnoprávnej televízii, predsa nemôže byť argument v prospech toho, že štát, ale to nie sú nejaké, že štát si vytlačí peniaze, to sú peniaze, ktoré vyberie od daňových poplatníkov a dá ich niekomu inému. A keď ich dáva od zdravých ku chorým alebo od ľudí, ktorí zarábajú, ľuďom, ktorí nedokážu sa sami o seba postarať, tak je to legitímne. Ale keď ich dáva na odškodnenie alebo má dávať na odškodnenie niekoho, kto tie peniaze niekam investoval vo vidine, že na tom zarobí, a potom sa ukázalo, že na tom nezarobil, že o tie peniaze prišiel, toto nie je úloha štátu. A nie je to úloha štátu napriek tomu, že to kedysi tvrdil Fico, Mečiar, Slota. A áno, tento aspekt vášho návrhu a jeho opätovného predkladania oceňujem. Oceňujem, že ako tu zaznelo, nastavujete zrkadlo Robertovi Ficovi a jeho sľubom, ale predkladaním návrhu zákona, ktoré nie sú dobré, pripomínať im, že mal kedysi nejaký sľub, ktorý nebol dobrý, neviem, či je to, neviem, či je to najlepšia cesta. Zopakujem ten citát: „Spoločnosť má k dispozícii obmedzené zdroje aj na financovanie solidarity.“ Aj na financovanie solidarity. Ak by sme, „ak by sa odškodnili títo klienti, bude menej peňazí“. Autorom tohto výroku je Eugen Jurzyca, ktorý ho povedal ešte v roku 2007, vtedy ešte nebol politikom, bol analytikom a hodnotil jeden z nesplnených sľubov vtedajšej prvej vlády Roberta Fica. A napriek tomu, že odvtedy už uplynulo takmer 11 rokov, myslím si, že jeho slová platia naďalej. Ďakujem za pozornosť.
Pellegrini, Peter, podpredseda NR SR (2020-07-09):
Pán poslanec Kremský.
Hatráková, Katarína, poslankyňa NR SR (2022-03-16):
Hlasovali sme o všetkých pozmeňujúcich návrhoch. Pán predsedajúci, podľa § 84 ods. 2 zákona o rokovacom poriadku navrhujem, aby sme pristúpili k tretiemu čítaniu ihneď. Dajte, prosím, o tomto hlasovať.
Mesterová, Zuzana, poslankyňa NR SR (2024-06-26):
Ďakujem pekne za slovo, pán predsedajúci. Pán poslanec Baška, prepáčte, ale ja som, neviem sa zbaviť pocitu, keď som vás počúvala, ja sa cítim, ako v rozprávke Alica v krajine zázrakov, keď vás počúvam. A tam je taká srdcová kráľovná, ona tak vykrikuje všade: Zotnite mu hlavu! , rad radom na každého, koho vidí, a to je táto vládna koalícia. Vy robíte to, odkedy ste prišli k moci. Všetko zotnete. Medvede, stromy, RTVS, demokraciu, právo na informácie, rad radom, predsedov výborov opozičných, ktorí sa vám nepáčia, lebo, lebo sa vám nepáčia. Ja som nepočula jeden objektívny, vecný argument, pre ktorý chcete odvolať pán Šipoša, alebo pani Kolíkovú. Všetko sú to vaše osobné, subjektívne boliestky a krivdy, tak schválite zmenu rokovacieho poriadku a teraz tu odôvodňujete tým, že vy ste nečakali, ako sa bude používať. A vy si ako plníte svoju úlohu? Ako ste sa oboznámili s obsahom rokovacieho poriadku? A prečo nepoodvolávate všetkých poslancov koalície, ktorí nechodia na výbory a potom sú neuznášaniaschopní. Oni si plnia svoje povinnosti? Už prestaňte riešiť seba, prestaňte riešiť svoje osobné traumy a začnite konečne riešiť to, čo táto krajina potrebuje. Ďakujem pekne. (Potlesk.)
Laššáková, Jana, podpredsedníčka NR SR (2014-02-06):
Nech sa páči, pán poslanec Sulík.
Verešová, Anna, poslankyňa NR SR (2017-02-01):
Ďakujem kolegyni Soni Gaborčákovej. Niet nič lepšie ako príklady priamo z regiónov. Je to hodnoverné, pravdivé, verím jej všetko, čo povedala. Naozaj je potrebné pracovať s takýmito údajmi a hlavne pozývať do pracovných skupín týchto ľudí, ktorí v regiónoch žijú, pracujú a vedia, čo treba robiť. Ďakujem.
Burian, Jozef, poslanec NR SR (2018-02-06):
Ďakujem. Pán predsedajúci, poprosím, dajte hlasovať, že Národná rada v súlade s rozhodnutím predsedu Národnej rady tento návrh prerokujú výbory: ústavnoprávny výbor, výbore pre financie a rozpočet, výbor pre hospodárske záležitosti, výbor pre sociálne veci. Za gestorský výbor je určený výbor pre sociálne veci. A zákon výbory prerokujú do 12. marca 2018 a v gestorskom výbore do 13. marca 2018. Poprosím, dajte hlasovať.
Danko, Andrej, predseda NR SR (2018-05-09):
Vážené panie poslankyne, páni poslanci, pokračujeme v schôdzi Národnej rady. Dal som čas na to, aby sa tí, ktorí potrebujú rozprávať, rozprávali mimo sály. Poprosím vás, pokračujeme v schôdzi. Nasleduje prvé čítanie, nasleduje prvé čítanie o vládnom návrhu zákona, ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov. Vládny návrh zákona má parlamentnú tlač 940, návrh na jeho pridelenie na prerokovanie výborom je v rozhodnutí 993. Prosím ministerku vnútra Slovenskej republiky Denisu Sakovú, aby vládny návrh zákona uviedla. (Rokovanie o vládnom návrhu zákona, ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov , tlač 940.)
Hrušovský, Pavol, podpredseda NR SR (2010-12-08):
Hlasujeme. (Hlasovanie.) 132 prítomných, 76 proti, 56 sa zdržalo. Návrh sme neschválili. Prosím, ďalší návrh.
Sárközy, Irén, poslankyňa NR SR (2017-10-11):
Áno, pán predsedajúci, navrhujem, aby sme o zákonoch hlasovali zajtra o jedenástej.
Matovič, Igor, poslanec NR SR (2023-02-07):
Ďakujem veľmi pekne aj pani poslankyni Krištúfkovej aj hnutiu SME RODINA, že s touto iniciatívou prišli. Myslím si, že voči rodinám je to fér, je to ďalší krok, ďalšia tehlička v budovaní naozaj Slovenska ako najprorodinejšieho štátu v rámci Európskej únie a zároveň ako bývalý minister financií si veľmi vážim dohodu so SME RODINA, ktorú aj následne oznámime na tlačovej konferencii, že sme sa dohodli, že tento návrh aj v tomto období, kdeby si možno to pýtalo alebo niekto si myslí v tejto sále, že je normálne predkladať návrhy, ktoré vôbec nie sú kryté vo rozpočte, a teda však ideme sa teraz spoločne hrať na Ježiška, tak sme sa dohodli, že tento návrh bude plne krytý novými zdrojmi, ktoré schválime takisto v tejto, v tejto sále spoločne, aby sme to, čo navyše rodinám dáme, zároveň aj navyše do rozpočtu získali. A nielen na tento rok, ale aj na tie ďalšie roky. Čiže je to z tohto pohľadu rozpočtovo zodpovedný návrh v kontexte teda aj s tým následným prijatím dodatočných zdrojov. A myslím si, že takto by si mali zobrať vzor aj ostatní poslanci a ostatné politické strany, že keď teda do volieb si chcú tu akože kupovať voličov, tak nech sa páči zároveň aj s návrhom, odkiaľ na to zoberieme, lebo potom je to zodpovedné voči tejto krajine. Ďakujem pekne.
Ľ. Kaník, minister práce, sociálnych vecí a rodiny SR: (2004-06-24):
Vážený pán predseda, vážená Národná rada, v prvom rade by som chcel povedať, že možno došlo k nejakému omylu, ale ministerstvo práce, sociálnych vecí a rodiny nie je ministerstvo, ktoré má v kompetencii špeciálne riešiť rómsku problematiku, myslím si, že túto problematiku má úplne iný poverený predstaviteľ, máme tu splnomocnenkyňu pre rómske otázky a ministerstvo práce, sociálnych vecí a rodiny má úplne inú náplň činnosti, ako špecializovane sa venovať riešeniu veľmi špecifických problémov menšín ako-takých. Ale keďže som otázku dostal, tak v rámci našich všeobecných znalostí teoretických sa pokúsim odpovedať. Je to možné len v teoretickej rovine, pretože nie je zrejmé vekové zloženie z otázky rómskych občanov, ktorí údajne nemajú občiansky preukaz. Vychádzajúc z predpokladu, že väčšina týchto je mladších ako 25 rokov, na účely posudzovania nároku na pomoc v hmotnej núdzi sa posudzujú tak ako všetci spolu s rodičmi, ak s nimi žijú v spoločnej domácnosti. Ak nemajú vystavený občiansky preukaz, ich prítomnosť v rodine môžu rodičia preukázať ich rodným listom a potvrdením obce. Problematika vydávania identifikačných dokladov, čo je tento problém, patrí do vecnej pôsobnosti Ministerstva vnútra Slovenskej republiky. Takže toľko z nášho pohľadu, z pohľadu zabezpečenia dávky v hmotnej núdzi. Ďakujem, to je všetko.
Zs. Simon, minister pôdohospodárstva SR: (2005-03-15):
Predkladaný vládny návrh zákona o lesoch vychádza zo zmenených spoločensko-politických a ekonomických podmienok, keď súčasná právna úprava z roku 1977 po jej viacerých čiastočných novelizáciách sa stala neprehľadnou. Z dôvodu nárastu požiadaviek na mimoprodukčné funkcie lesov vytvára predpoklady na zosúladenie záujmov spoločnosti a vlastníkov lesov. Po prvé, postupy odborného a diferencovaného hospodárenia v lesoch, jeho finančného zabezpečenia odstraňuje súčasnú legislatívnu roztrieštenosť lesníckej problematiky a upravuje jej oblasť štátnej správy lesného hospodárstva so zameraním na skvalitnenie jej činnosti. Navrhovaný zákon okrem iného umožňuje lepšie reagovať na mimoriadne situácie v lesoch ako napríklad pri všetkým známej veternej smršti z 19. novembra 2004 a jej dôsledkami najmä na území Vysokých Tatier. Vládny návrh zákona rieši ústavnú povinnosť uhrádzať majetkovú ujmu z obmedzenia vlastníckeho práva a súčasť štátu na zveľadenie lesného hospodárstva, ktorá je potrebná z hľadiska zabezpečenia funkcie lesov v celospoločenskom záujme. Z uvedených dôvodov návrh zákona ustanovuje možnosť poskytnutia podpory z verejných zdrojov. Týmto sa okrem iného zabezpečí ústavné právo každého na priaznivé životné prostredie. Vládny návrh zákona o lesoch je zosúladený s vecne príslušnou legislatívou Európskej únie. Z hľadiska pozornosti, ktorú venuje požiadavkám na zachovanie biologickej diverzity produkčnej a obnovnej schopnosti  a funkčnej účinnosti lesov,  je v úplnej zhode s celosvetovo presadzovanou koncepciou trvalo udržateľného hospodárenia v lesoch, ako aj medzinárodnými zmluvami a dohovormi, ktorými je Slovenská republika viazaná. Navrhovaný zákon je v súlade s ústavou a s ostatnými zákonmi Slovenskej republiky. Vážený pán predsedajúci, vážené pani poslankyne, vážení páni poslanci, vzhľadom na to, že predložený vládny návrh zákona je svojím zameraním a rozsahom porovnateľný so zákonmi vyspelých európskych krajín v danej oblasti, prispieva k zosúladeniu práva Slovenskej republiky s Európskou úniou a vzhľadom na akútnu potrebu jeho zavedenia do praxe dovoľujem si vás požiadať o jeho prerokovanie a jeho odporučenie na prerokovanie v Národnej rade Slovenskej republiky v druhom čítaní. Ďakujem vám za pozornosť.
Laššáková, Jana, podpredsedníčka NR SR (2013-05-28):
Na vystúpenie pána poslanca s faktickými poznámkami traja páni poslanci. Pani poslankyňa Žitňanská, Hrnčiar a Bagačka. Končím možnosť prihlásiť sa s faktickými poznámkami. Nech sa páči, pani poslankyňa Žitňanská, máte slovo.
Lackovič, Marek, poslanec NR SR (2024-06-14):
Ďakujem veľmi pekne za faktické poznámky aj špeciálne vám, pani poslankyňa Vaľová. Vnímam to tak, že nachádzame zhodu, aby sme to posunuli do druhého čítania, kde verím, že vznikne priestor, lebo toto sú veľmi legitímne a veľmi dobré otázky, nad ktorými sme sa zamýšľali aj my pri koncipovaní tohto celého. Vnímali sme to na začiatok tak, že tu máme samotné samosprávy, mestá, obce a vúcky, ktoré si neurobili svoju domácu úlohu, lebo tam je jednoznačné to číslo alarmujúce a hrozivé, že len 16 zo 100 sledovaných toto zverejňuje. Musím však konštatovať, že tam ste nemali pravdu pri tom pánovi Viskupičovi, lebo on je zrovna ten jeden z tých vzorových príkladov, kedy sa to zverejňuje a aj župa trnavská nám išla pri tomto celom príkladom. Takže niektorí to robia, niektorí to nerobia. A využijem tú poslednú minútku možno naozaj na to, že veľmi sa teším, že takáto zhoda tu je, a veľmi pekne vás chcem zároveň poprosiť o tú možnosť posunúť to do druhého čítania a ja verím, že tam nájdeme určite riešenie na konci dňa, ktoré prinesie naozaj že potešujúce správy hlavne tým ľuďom a všetkým tým čakateľom, ktorých je, ako som dnes spomínal, sedemtisíc len pri, len pri tých poskytovateľoch, ktorí sú verejní. To znamená tie vúcky, mestá, obce. Skúste naozaj tomu dať šancu, naozaj veľmi vás pekne prosím, kolegiálne a verím tomu, že nájdeme spoločnú reč. Ďakujem veľmi pekne.
B. Bugár, podpredseda NR SR: (2004-10-22):
Pán navrhovateľ, nech sa páči, môžete sa vyjadriť k rozprave.
Pollák, Peter, poslanec NR SR (2023-06-14):
Ďakujem pekne, pán podpredseda. Ja chcem oceniť rozpravu môjho kolegu Kaja Kučeru a je naozaj zaujímavé pozerať sa na vrcholového športovca, na šestku, bývalú šestku ETP, ako tu rozoberá zákony, ako hovorí vlastne o paragrafoch, keď v minulosti vieme, že jeho živobytím bol šport, konkrétne tenis, a dnes vlastne tam nejakým spôsobom behá medzi tými paragrafmi a jednoducho im rozumie. A toto je naozaj práca Kaja Kučeru, ktorý tri roky vlastne presviedčal, tak ako ja, ministra školstva k tomu, aby sme prijali návrh zákona o tretej hodine telesnej výchovy, kde opäť raz, tak ako ja, nebol vypočutý v tejto téme, koniec koncov tento návrh zákona prešiel parlamentom, čo však je na úvahu, prečo poslala, alebo teda vrátila prezidentka tento zákon naspäť. Zároveň, tak ako si povedal, milý kolega, v programovom vyhlásení vlády nie je ani slovo o športe, zároveň si tam spomenul jednu vetu, ktorá je takým paradoxom, keďže naozaj je alarmujúcim prvkom pri pohybe detí, alebo teda je alarmujúci pohyb detí, zároveň ďalšia vláda alebo táto vláda s tým nechce naozaj nič robiť. Kajo, ja ti veľmi pekne ďakujem a ty si zároveň takou výnimkou pri tých vtípkoch, ktoré vlastne kolujú internetom a v nejakom priestore o tenistoch, tak si tou potvrdzujúcou výnimkou, že naozaj ty si to miesto poslanca vieš riadne aj zodpovedne presadiť. Ďakujem pekne.
Mičovský, Ján, poslanec NR SR (2012-12-13):
Pán predseda, ďakujem za slovo. Je možné oceniť rečnícky výkon pána poslanca Poliačika. Ja by som teda oveľa viac, aj to tak urobím, ocenil jeho úprimnú snahu, ktorú cítiť z toho prejavu, že mu ide o vec, čo je veľmi dôležité, aby nám tu išlo všetkým vždy o vec, neviem, nejakú eleganciu prejavu, ktorá je dobrá, ale nie je podmienkou. Ale najviac ma teší to, že tu zaznelo množstvo podnetov, o ktorých som presvedčený, nech tu akékoľvek úškrny a úsmevy vidíme, že zasahujú aj pána ministra, a ja nepochybujem o jeho rozhodnutí, že to podstatné, čo Martin v tvojom prejave zaznelo, si určite zapamätá. Ja budem reagovať iba na jednu vec, ktorá potvrdzuje to, čo som zažil a čo mi pripadá ako ozaj overené. Spomínal si v istej časti, že by nemuseli byť šéfmi škôl vždy len pedagógovia, ale že by tam mohli byť aj profíci, ktorí jednoducho riadenie majú naštudované. Moja životná skúsenosť hovorí, síce z iných odborov, že najlepších šéfov som zažil tých, ktorí prišli do istých odborov nezaťažení odbornosťou, ale bývali ozaj odborníci na riadenie a by som povedal, že práve títo šéfovia v mojej doterajšej 35-ročnej praxi ostali zapísaní ako tí, čo posunuli veci dopredu. A ja verím, že aj tvoj prejav a tvoja snaha veci dopredu posunú, nech to bude už akokoľvek hodnotené v tejto chvíli. Niektoré veci potrebujú čas, takže ďakujem, mňa to veľmi zaujalo.
Pellegrini, Peter, predseda NR SR (2015-06-16):
Prezentujme sa a hlasujme o návrhu pána spravodajcu prerokovať tento návrh zákona v druhom čítaní. (Hlasovanie.) Prítomných 134 poslancov, za hlasovalo 82, proti bolo 16, zdržalo sa 36. Schválili sme váš návrh.
Danko, Andrej, predseda NR SR (2019-10-28):
(Zaznievanie gongu.) Vážené panie poslankyne, vážení páni poslanci, poprosím o kľud. (Ruch v sále.) Vo štvrtok 24. októbra bol podaný procedurálny návrh Ondreja Dostála týkajúci sa vedenia schôdze podpredsedom Národnej rady. Pán poslanec, trváte na hlasovaní o vašom procedurálnom návrhu? Prosím, prezentujme sa a hlasujme o procedurálnom návrhu, aby podpredseda Národnej rady neviedol schôdzu. (Hlasovanie.) Prítomných 136, za 63, proti 52, zdržalo sa 16, nehlasovali 5. Konštatujem, že sme návrh neschválili. Vážené panie poslankyne, vážení páni poslanci, skôr než pristúpime k hlasovaniu a budeme pokračovať ešte predtým v prerušenom rokovaní v druhom čítaní o vládnom návrhu zákona, chcem vám oznámiť, že z hlasovania sa presúva na ďalšiu schôdzu Národnej rady bod 116 na základe žiadosti pani ministerky, ktorá to adresovala predsedovi Národnej rady, bod 116, tlač 1610, to znamená zákon o ochrane, podpore a rozvoji verejného zdravia a o zmene a doplnení niektorých zákonov. Takisto sa presúva bod 118, 578/2004 Z. z. o poskytovateľoch zdravotnej starostlivosti, tlač 1694, a stodevätnástka, vládny návrh zákona, ktorým sa mení a dopĺňa zákon 576/2004 o zdravotnej starostlivosti. Vážené panie poslankyne, vážení páni poslanci, pokračujeme v prerušenom rokovaní v druhom čítaní (ruch v sále), poprosím kľud; pokračujeme v prerušenom rokovaní v druhom čítaní o vládnom návrhu zákona, ktorým sa mení a dopĺňa zákon č. 8/2009 Z. z. o cestnej premávke, tlač 1555, bod 30 schváleného programu. O slovo sa hlási pani ministerka Lubyová. Nech sa páči, pani ministerka. Súčasne prosím spoločného spravodajcu z výboru pre obranu a bezpečnosť poslanca Šucu, aby zaujal miesto určené pre spravodajcov. (Pokračovanie rokovania o vládnom návrhu zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 1555.)
Dostál, Ondrej, poslanec NR SR (2019-06-25):
Týmto sme hlasovali o všetkých pozmeňujúcich návrhoch. V zmysle § 84 ods. 2 zákona o rokovacom poriadku, ak v druhom čítaní boli schválené pozmeňujúce alebo doplňujúce návrhy, koná sa tretie čítanie najskôr na druhý deň po ich schválení. V rokovaní o predmetnom návrhu zákona budeme v treťom čítaní pokračovať zajtra. Pán predsedajúci, skončil som. (Potlesk.)
Pellegrini, Peter, predseda NR SR (2015-02-18):
Ďalší v rozprave vystúpi pán poslanec Beblavý. Pripraví sa pán poslanec Mičovský. Nech sa páči, pán Beblavý. (Reakcia z pléna.) A poprosím, poprosím, poprosím vás naozaj o kľud v rokovacej sále. (Reakcia z pléna.) Počkajte chvíľku, pán....
Hrnčiar, Andrej, podpredseda NR SR (2016-09-20):
Otváram všeobecnú rozpravu. Do rozpravy som dostal písomnú prihlášku, prihlásila sa pani poslankyňa Jurinová. Nech sa páči, pán spravodajca.
Podmanický, Ján, poslanec NR SR (2012-08-10):
Teraz pristúpime k hlasovaniu o pozmeňujúcich návrhoch pána poslanca Kaníka. Pán predseda, dajte hlasovať o prvom návrhu pána poslanca Kaníka.
Petrák, Ľubomír, poslanec NR SR (2016-06-15):
S odporúčaním gestorského výboru schváliť.
Glváč, Martin, podpredseda NR SR (2017-10-19):
Ďakujem. Ďalší je pán poslanec Náhlik. Bola to otázka tá istá. Chcete? Ďakujem veľmi pekne. Tretia otázka, položil ju pán poslanec Dušan Čaplovič: „V dňoch 19. až 20. 10. sa zúčastníte samitu predsedov vlád a prezidentov Európskej únie. Ako vnímate pokračujúce vyjednávanie EÚ a Veľkej Británie o brexite, najmä návrh predsedu Európskej komisie Jean-Clauda Junckera a predsedníčky britskej vlády Theresy Mayovej?“ Nech sa páči.
Gibalová, Monika, poslankyňa NR SR (2014-10-21):
Ďakujem pekne. Pani poslankyňa, argumenty, ktoré ste uviedli vo svojom vystúpení, sú absolútne namieste. Ja presne dlhodobo vnímam aj zákon o sociálnych službách, aj sa v týchto intenciách k nemu vyjadrujem. Na rozdiel od vás však musím povedať, že tento zákon podporím. A len preto, lebo je v dnešnej situácii nevyhnutným, život zachraňujúcim činom ho podporiť. Ale jedným dychom dodávam, že ukazuje sa, že zbabraný zákon o sociálnych službách, ktorý sa SMER pokúša stále upravovať, je v terminálnom štádiu. Opakujem, v terminálnom štádiu. A ja sa k tomuto návrhu zákona širšie vyjadrím v jeho druhom čítaní. Ďakujem.
Blahová, Natália, poslankyňa NR SR (2016-04-19):
Ďakujem pekne. Ďakujem pani kolegyni za vystúpenie. Objavila sa v nej silná téma ľudských práv, ktorá sa však naozaj len zlomkovou časťou zobrazuje v programovom vyhlásení vlády, nemá tam vlastnú zásuvku, nespomína sa tam, okrem národnostných menšín, snáď žiadna menšina. Nespomínajú sa tam ľudia a tí najslabší, ktorých práva treba brániť. Za zvrhlé a úchylné hybridy, nemyslím, že pani poslankyňa by niekoho považovala. Snáď si myslím, že by sme za nich mohli považovať jedine tých, ktorí ľudí takýmito menami nazývajú. A ja by som si dovolila v tomto krátkom vystúpení pripomenúť to, čo aj pani kolegyňa počula z úst pani podpredsedníčky vlády včera na výbore pre ľudské práva a národnostné menšiny, kde pani ministerka spomínala, že napriek tomu, že do programového vyhlásenia vlády sa nedostala jej idea obnoviť rodinné senáty, že tento plán má. A ja verím, že my spoločne aj s ostatnými odborníkmi na túto problematiku jej tento jej plán budeme spoločne pripomínať. Ďakujem.
Blanár, Juraj, podpredseda NR SR (2022-10-18):
Na vaše vystúpenie, pani predsedníčka, štyri faktické poznámky. Pán poslanec Taraba, nech sa páči.
Blanár, Juraj, poslanec NR SR (2017-12-21):
Pán poslanec Mihál, rovnako som si pripravil to hlasovanie o tomto zákone, kde sa prijímal ten, odvodová, prijímala sa odvodová odpočítateľná položka. Vtedy to bolo jasne povedané, že je to nejaký mechanizmus, ktorý by mal dočasne pomôcť znižovaniu nezamestnanosti, a nikto vtedy nepovedal, že to bude na veky vekov amen, ako ste to vy tvrdili teraz. Ale paradoxom je, že vtedy pán poslanec Mihál za túto odvodovo odpočítateľnú položku nehlasoval a dneska ju tu normálne vlastným telom obraňuje a dokonca hovorí, že aká je dobrá. Ja som si poznačil, naozaj pomáha zlepšovať mzdy a rast platov zamestnancov. Prečo ste to nehovorili vtedy, keď sme to prijímali? No preto ste to nehovorili, pretože vy to robíte podľa hesla: „Čím horšie, tým lepšie.“ Rovnako je dojemné, ako ste sa obrátili na pána ministra Druckera a hovorili ste mu, že prečo, keď už vedel, že bude meniť túto odvodovo odpočítateľnú položku, prečo ju sem dostal nejakým pozmeňujúcim návrhom poslanca. Pán poslanec Mihál, môžem vám zdokumentovať desiatky pozmeňujúcich návrhov, ktoré ste predkladali prostredníctvom vašich koaličných poslancov, keď ste boli vy minister práce a sociálnych vecí. Vtedy vám to absolútne nevadilo. Toto je vaše pozeranie sa. Keď sa to mňa týka, všetko je v poriadku. Keď sa to tých druhých týka, tak už je to v neporiadku. To nie je nič konštruktívne. Očakával som od vás viac konštruktívnosti. Zatiaľ z vás ide iba nahnevanosť, pretože vy ste neprišli vtedy s odvodovou odpočítateľnou položkou. Vtedy ste ju kritizovali, dneska ju idete obhajovať. Ja vysvetlím tie podrobnosti, čo sa týka samotnej zmeny, čo sa týka tejto odvodovej odpočítateľnej položky, v mojom príhovore v rozprave.
Paška, Pavol, predseda NR SR (2014-10-14):
Pán poslanec Mičovský.
Hrušovský, Pavol, podpredseda NR SR (2010-08-04):
Pán poslanec Slafkovský.
Poliačik, Martin, poslanec NR SR (2016-04-18):
Ďakujem, pán predseda. Môj výbor nie je na tom papieri, lebo sa netýka priamo programového vyhlásenia vlády, ale schádza sa zajtra o 9.00 hodine v rokovacej miestnosti výboru pri ubytovacom zariadení. Zároveň chcem pripomenúť poslancom, ktorí sa ujali verejnej funkcie 23. 3., to znamená noví poslanci, že majú podať oznámenia o svojich majetkoch do piatku 22. 4. Tak to, prosím, stihnite, lebo by som vás nerád potom naháňal s pokutami. Ďakujem veľmi pekne.
J. Vaľová, poslankyňa: (2009-11-03):
A jednu vec chcem povedať. Viete, my keď niečo povieme, tak sa za to nehanbíme. Vieme sa pod to podpísať, vieme o tom rozprávať. Ale vy ste už takí chudáci, že rozhadzujete po celom Prešovskom kraji pamflety, za ktoré sa nepodpíšete a ja zverejním aj e-mail, v Meopte mi píšu občania, že pani Vaľová, spýtajte sa svojich kolegov z SDKÚ, kto takéto pamflety vydáva? A hanbíte sa za nich podpísať, aby vás nikto nežaloval, pretože tam klamete a zavádzate. Viete a toto už si myslím, že toto už je skutočne hanba. Nekrúťte hlavami, lebo je to skutočne tak, pozrite si tie vaše časopisy Fakty, kde opisujete, kto má aké hodinky a kde píšete nezmysly, klamete a píšete polopravdy. Preto chcem povedať ďalšiu vec, priznajte sa, veď v Bardejovskom sociálnom podniku vládne SDKÚ. Tak aké Yeti? Veď sa tam choďte pozrieť na prácu svojich poslancov, ktorí sedia s vami v poslaneckých laviciach a ktorí sú šéfovia sociálnych podnikov. Nalejte si čisté víno a nerozprávajte o tom, že niečo sa niekomu dáva iba tak. A skúste sa pod veci, ktoré robíte, podpísať, a skúste sa nehanbiť za to, čo rozprávate a nešíriť ešte klamstvo aj anonymne.
Dostál, Ondrej, poslanec NR SR (2019-10-24):
Pán poslanec Baránik, chcel by som vyjadriť k tvojmu vystúpeniu, nie k celému, ale k 95 percentám toho, čo si hovoril. A musím len súhlasiť. A niekedy ľudia, keď ťa počúvajú, keď hovoríš o mafii, ktorá tu vládne, tak majú pocit, že preháňaš, že dramatizuješ, že až také zle to nie je. Ale z tej komunikácie Kočnerovej, ktorá tu vylieza na povrch teraz, je stále zrejmé, stále viac zrejmé, že zasa až tak nepreháňaš, že možno, možno tí, čo si myslia, že preháňaš, sa mýlia. A keď si to podrobne prečítajú, oboznámia sa s tým alebo v niektorých prípadoch aj vypočujú, tak áno, vládne nám tu mafia. Vyšla už v novinách správa, že SMER bude situáciu okolo pána Glváča riešiť v rámci vnútrostraníckej diskusie. Prosím, do toho sa my nebudeme zapájať. To je vec SMER-u, ako porieši pána Glváča ďalej. To je na ňom. Ale my sme tu poslanci parlamentu a my tu máme rokovať o zdravotníckych zákonoch. A miesto toho tu musíme riešiť, že schôdzi parlamentu predsedá človek podozrivý zo spojenia s organizovaným zločinom, ktorý mafiána Kočnera oslovuje Majko a podvodníka Bašternáka Lacko. Pán podpredseda, odíďte! Veď naozaj, určite tu je nejaký iný podpredseda Národnej rady. Je to aj neúctivé voči pani ministerke zdravotníctva, čo tu robíte na tejto, na tejto schôdzi.
Laššáková, Jana, podpredsedníčka NR SR (2015-06-18):
Ďakujem pekne, pán spravodajca. Prerušujem rokovanie o tomto bode programu. Vyhlasujem obedňajšiu prestávku, stretneme sa o 14.00 hodine na hodine otázok a odpovedí. A na balkóne pozdravujem návštevníkov. Vitajte v Národnej rade a boli ste svedkami možno celkom zaujímavej diskusie. (Potlesk.) A teraz mi povedali, že ste zo Šurian, takže pozdravujeme vás. (Prerušenie rokovania o 12.10 hodine.) (Pokračovanie rokovania o 14.00 hodine.)
Senko, Ján, poslanec NR SR (2012-09-18):
Ďakujem za slovo. Pán poslanec, napádali ste tu pána Záhumenského, že zastáva alebo zastupuje tu záujmy nejakej záujmovej skupiny. Neviem, koho záujmy tu zastávate vy a prečo. Vaše vystúpenie bolo v prospech jednej záujmovej skupiny, a to je evidentné, v prospech obchodných reťazcov. Evidentne veľmi dobre a jednostranne ste mali pripravené vystúpenie. Bolo by dobré vedieť, kto akým spôsobom vám pripravoval tieto podklady, na základe ktorých ste vy tu vlastne vystupovali. Ale z obsahu vystúpenia je evidentné, že je to v prospech týchto obchodných reťazcov. Pán poslanec, je známe, že isté prvky ochranárstva v rámci európskeho trhu boli obmedzené, ale ochranárstvo v oblasti ochrany vlastných potravinárskych výrobcov a podpory vlastných výrobcov v jednotlivých krajinách, domácej produkcie v rámci Európy funguje. A treba sa na to iba trošku pozrieť na západ od nás. So znalosťou veci tu o tejto problematike na rozdiel od vás hovoril pán Záhumenský. O týchto praktikách hovorili a hovoria mnohí dodávatelia, s ktorými sa aj ja stretávam a ktorí na tieto veci upozorňujú, len v súvislosti s istou bojazlivosťou o to, že by spôsobili verejným vystúpením krach svojich vlastných firiem, sa boja o týchto veciach nahlas hovoriť. Hovoria o problémoch s umiestňovaním svojich produktov do reťazcov, o spôsobe náhrady, riešenia reklamácií, o splatnostiach a o mnohých, mnohých ďalších problémoch, s ktorými sa stretávajú v tom vašom takzvanom rovnom zmluvnom pôsobení jednotlivých zmluvných strán. Je pravda, že nástup obchodných reťazcov... (Prerušenie vystúpenia časomerom.)
Zmajkovičová, Renáta, podpredsedníčka NR SR (2014-09-10):
Ďakujem, pán minister. Dávam slovo spravodajcovi, ktorého určil navrhnutý gestorský výbor pre hospodárske záležitosti, poslancovi Michalovi Bagačkovi.
P. Paška, predseda NR SR: (2007-10-23):
Otváram rozpravu, dávam možnosť prihlásiť sa do rozpravy. Ako jediný pán poslanec Dubravay. Končím možnosť prihlásiť sa do rozpravy. Nech sa páči, pán poslanec.
Laurenčík, Milan, podpredseda NR SR (2021-11-12):
Ak sú vedľa vás v bližšej vzdialenosti ako dva metre ďalší páni poslanci, ktorí sa cítia ohrození.